P6_TA(2005)0243

Aserbajdsjan

Europa-Parlamentets beslutning om Aserbajdsjan

Europa-Parlamentet,

- der henviser til sine tidligere beslutninger om Aserbajdsjan og det sydlige Kaukasus, særlig sin henstilling af 26. februar 2004 til Rådet om EU's politik over for Sydkaukasus [1],

- der henviser til sin beslutning af 20. november 2003 om "Det bredere europæiske naboskab: en ny ramme for forbindelserne med vores naboer i øst og syd" [2],

- der henviser til partnerskabs- og samarbejdsaftalen med Aserbajdsjan, der trådte i kraft den 1. juli 1999, og som knæsætter respekten for demokrati, de folkeretlige principper og menneskerettighederne,

- der henviser til Kommissionens landerapport af 2. marts 2005 om Aserbajdsjan,

- der henviser til konklusionerne af 25. og 26. april 2005 fra Rådet (almindelige anliggender og eksterne forbindelser) og erklæringen af 24. maj 2005 fra Den Europæiske Unions formandskab om begivenhederne i Baku,

- der henviser til de fælles henstillinger af 1. juni 2005 fra Venezia-Kommissionen og OSCE/ODIHR om valglov og valgadministration i Aserbajdsjan og til OSCE's rapport af 4. februar 2005 om overvågning af retssager i Aserbajdsjan,

- der henviser til henstillingerne fra det sjette møde i Det Parlamentariske Samarbejdsudvalg EU-Aserbajdsjan, der blev afholdt i Baku den 18.- 19. april 2005,

- der henviser til Aserbajdsjans optagelse i den europæiske naboskabspolitik og afgørelsen om at implementere handlingsplaner for de tre lande i Sydkaukasus,

- der henviser til Aserbajdsjans medlemskab af Europarådet, til den europæiske menneskerettighedskonvention og til de talrige resolutioner fra Europarådets Parlamentariske Forsamling om situationen i Aserbajdsjan,

- der henviser til den internationale konvention om borgerlige og politiske rettigheder, særlig artikel 19 og 21, der garanterer ytringsfrihed og frihed til fredelig forsamling,

- der henviser til erklæringen af 19. maj 2005 om Aserbajdsjan fra EU's formandskab, hvori dette udtrykker sin tilfredshed med præsident Ilham Aliyevs dekret om at forbedre valgprocedurerne i Aserbajdsjan,

- der henviser til forretningsordenens artikel 115, stk. 5,

A. der henviser til, at Bakus borgmester afviste at give oppositionspartierne tilladelse til at afholde et møde i Baku den 21. maj 2005, hvilket er i modstrid med ånden i præsidentens dekret af 12. maj 2005, der pålagde den lokale administration at tillade politiske møder og at finde passende mødesteder til dem,

B. der henviser til, at oppositionens forsøg på at afholde mødet den 21. maj 2005 i Baku blev mødt med vold og politibrutalitet mod journalister og enkeltpersoner, der deltog i mødet, og hvoraf flere blev tilbageholdt i flere dage,

C. der henviser til, at Aserbajdsjans myndigheder den 31. maj 2005 tilbageholdt snesevis af unge aktivister, fordi de uddelte løbeblade,

D. der henviser til, at oppositionen gennemførte en ny demonstration den 4. juni 2005 i Baku uden episoder, efter at der var indgået en aftale med myndighederne,

E. der henviser til, at EU-repræsentanter har udtrykt deres bekymring over, at demonstranter og oppositionsledere blev tilbageholdt, mens de udøvede deres forsamlingsfrihed, en væsentlig frihed i ethvert demokratisk samfund, da det er friheden til at udtrykke sine politiske meninger,

F. der henviser til, at dette ikke er første gang, myndighederne har brugt overdreven magt til at undertrykke oppositionen; efter uroligheder i anledning af det bredt kritiserede præsidentvalg i oktober 2003 blev syv medlemmer af oppositionen arresteret og fik fængselsstraffe på fem år, men blev senere benådet,

G. der henviser til, at det i OSCE's konklusioner om kommunalvalgene i december 2004 hedder, at de ikke levede op til en række internationale standarder for demokratiske valg, samtidig med at valgdagen dog generelt blev skønnet acceptabel, ligesom der blev rapporteret visse tekniske forbedringer i forhold til de forudgående præsidentvalg i 2003,

H. der henviser til, at præsident Ilham Aliyev med henblik på parlamentsvalgene i november 2005 den 12. maj 2005 udstedte et dekret om forbedring af valgprocedurerne i Republikken Aserbajdsjan,

I. der henviser til, at konklusionerne i OSCE's rapport om overvågning af retssager i Aserbajdsjan viser, at retssagerne på en række væsentlige punkter langt fra levede op til Aserbajdsjans eksisterende retskrav og dets internationale forpligtelser i forbindelse med menneskerettigheder og retsstaten,

J. der henviser til, at journalister har erfaret, at graden af pressefrihed i dette land vedvarende og foruroligende er gået nedad,

K. der henviser til den generelt vanskelige sociale og politiske situation som følge af den uløste konflikt i Nagorno-Karabakh, som medførte, at landet blev tynget af flygtninge og internt fordrevne,

1. beklager, at Bakus borgmester besluttede ikke at tillade oppositionen at afholde det planlagte møde den 21. maj 2005, og fordømmer på det kraftigste politiets overdrevne brug af vold mod medlemmer af oppositionen og unge aktivister, der udøvede deres ytringsfrihed og frihed til fredelig forsamling;

2. bemærker, at arrestationen og tilbageholdelsen af oppositionsaktivister var politisk begrundet, og udtaler sin tilfredshed med, at alle de arresterede er frigivet, og opfordrer til en fuldstændig undersøgelse af begivenhederne, herunder politiets ansvar;

3. fordømmer kraftigt mordet på journalist Elmar Huseynov i marts i år og gentager sin støtte til pluralisme, demokrati og retsstaten; opfordrer myndighederne til at gøre alt, hvad der er muligt, for at bringe gerningsmændene for retten; opfordrer indtrængende regeringen til at hæve restriktionerne på medierne, standse chikane, intimidering og tilbageholdelse af journalister, der vover at kritisere regeringen, og til at beskytte personlig sikkerhed og faglig integritet for journalister, der udøver deres hverv;

4. opfordrer indtrængende Aserbajdsjan til at sikre domstolenes uafhængighed og at garantere tilbageholdte personers uadskillelige og umistelige grundlæggende rettigheder; opfordrer myndighederne til at tage skridt til at afhjælpe de mangler, der er konstateret under retssager, og opfordrer i den henseende indtrængende regeringen til at gennemføre Europarådets henstillinger om behandling af politiske fanger efter omfattende og pålidelige indberetninger om tortur og mishandling;

5. udtrykker sin tilfredshed med, at Aserbajdsjans myndigheder har besluttet at benåde 114 personer, der blev fængslet i forbindelse med de offentlige uroligheder direkte i kølvandet på præsidentvalgene i 2003, herunder dem, Europarådet har udpeget som politiske fanger, foruden de syv oppositionsledere, der blev dømt for at have deltaget i masseprotesterne; mener, at dette kunne være et positivt skridt i retning af at indføre politisk pluralisme i Aserbajdsjan, og opfordrer til, at alle de resterende politiske fanger løslades;

6. udtrykker sin tilfredshed med præsidentens dekret, hvorefter de udøvende myndigheder skal sikre forsamlingsfriheden, opstilling af nøjagtige valglister, at hver kandidat har lige adgang til medierne, og at borgerne ikke forfølges for deres politiske overbevisning; opfordrer myndighederne til at sikre, at dette dekret og yderligere reformer gennemføres fuldstændigt på alle niveauer på linje med internationale standarder;

7. opfordrer regeringen til at sikre, at de kommende parlamentsvalg i november 2005 bliver frie og retfærdige, og at oppositionens aktivister og kandidater ikke undertrykkes på nogen måde eller under nogen form;

8. opfordrer til fornyet indsats fra alle sider ved rundbordsdrøftelserne mellem regeringspartiet og oppositionspartierne, der har til formål at styrke tiltroen til valghandlingen og at minimere risikoen for svindel;

9. opfordrer til, at der indsættes et tilstrækkeligt antal internationale observatører i landet under valget, herunder en delegation fra Europa-Parlamentet;

10. mener, at handlingsplanen for Aserbajdsjan skal fokusere på udvikling af ægte demokrati og respekt for menneskerettigheder og retsstaten; opfordrer i den henseende indtrængende Kommissionen til at samordne sin indsats med Europarådet og til at gøre sit yderste for at støtte og udvikle det sårbare civilsamfund i Aserbajdsjan;

11. støtter den fortsatte dialog mellem Aserbajdsjans regering og OSCE/ODIHR og Europarådets Venezia-Kommission og udtrykker sin tilfredshed med rapporten fra ODIHR's behovsvurderingsmission i juni;

12. pålægger sin formand at sende denne beslutning til Rådet, Kommissionen, medlemsstaternes parlamenter og regeringer, præsidenten, regeringen og parlamentet i Republikken Aserbajdsjan samt OSCE's og Europarådets Parlamentariske Forsamlinger.

[1] EUT C 98 E af 23.4.2004, s. 193.

[2] EUT C 87 E af 7.4.2004, s. 506.

--------------------------------------------------